הוועדה המשותפת לוועדת הפנים ולוועדת העבודה לענייני סביבה ובריאות, כנסת 18, פרוטוקול מספר 22, 2010-10-11 10:00

דב חנין: אני רוצה לציין שגברת זיס, מנהלת המחוז, העבירה אלי דין וחשבון מאוד מקיף על מה שנעשה בשלושת התחומים האלה.

דב חנין: בישיבה הזו אני רוצה שתאמרי בקצרה, איפה הדברים עומדים כרגע בתחומי הפסולת והביוב, והיכן המנופים שצריכים ללחוץ עליהם כדי להזיז את המצב למקום טוב יותר.

סיגל בלומנפלד: אתחיל עם הנושא הפשוט יותר – הביוב.

סיגל בלומנפלד: מכיוון שיש לנו תאגיד מים וביוב באזור, מה שהתאגיד כרגע עושה, ולמיטב הבנתי, הם הקצו לזה גם כספים – הם מגישים תוכנית חדשה לבחינה, שכוללת הצעת הוועדה לטיפול בגרביטציה בביוב.

סיגל בלומנפלד: הטיפול הזה הוא יקר יותר, הוא תקדימי, שונה, אבל הוא מבטיח שאם תהיה תחזוקה קלוקלת, כמו שאנחנו, לצערי, סוברים שיש שם, סביר להניח שהתקלות יהיו מועטות.

סיגל בלומנפלד: כרגע השלב הוא שמגישים תוכנית חדשה, והכסף שהוקצה הוא כסף לתוכנית.

סיגל בלומנפלד: לבצע את העבודה, את המנהור ואת הגרביטציה, מדובר פה – כל המספרים נמצאים בדוח, אבל להערכתנו, בכ-15 מיליון ₪ יותר ממה שזה היה עתיד לעלות.

דב חנין: הכסף הזה מובטח?

סיגל בלומנפלד: לא.

דב חנין: ממי צריך לבקש אותו?

סיגל בלומנפלד: ממינהלת תשתיות ביוב, משרד התשתיות.

דב חנין: יש פה נציג של משרד התשתיות?

סיגל בלומנפלד: הם אמורים להגיע.

סיגל בלומנפלד: לדעתי, הם מאחרים – יש פקק מאוד גדול בכניסה.

סיגל בלומנפלד: חוסם, נציג מינהלת הביוב שפועל בעניין, צריך להגיע.

סיגל בלומנפלד: זה הכסף הגדול.

דב חנין: מינהלת הביוב כפופה לרשות המים?

רון שני: מיתב זה חלק מרשות המים.

דב חנין: אני מבקש שנוציא מכתב למנהל רשות המים מטעם הוועדה, שיאמר שבהמשך לעבודה שנעשתה מוכנה כרגע תוכנית חדשה לטיפול בביוב, שהעלות שלה גדולה בכ-15 מיליון ₪ בהשוואה לעלויות- -

סיגל בלומנפלד: אני רוצה לתקן אותך: הכסף שהוקצה כרגע הוא כסף להכנת התוכנית.

סיגל בלומנפלד: אנחנו הצענו מבחינה אופרטיבית את הרעיון של הוועדה, שהמומחים ישבו והסכימו עליו.

דב חנין: מתי תהיה התוכנית מוכנה?

סיגל בלומנפלד: זה אפשר לעשות בתוך חודש וחצי-חודשיים, להכין את התוכנית.

סיגל בלומנפלד: צריך להעביר אותה בוועדה, שזה בכפוף ללוחות הזמנים של מלתב, לזרז אותם לאשר את הבקשה, את התוכנית, ואז להקצות כספים לביצוע.

סיגל בלומנפלד: בכל מקרה, אנחנו מדברים על תקופה לא קצרה.

דב חנין: כספים לביצוע הם כ-15 מיליון.

סיגל בלומנפלד: 15 מיליון יותר מכמה שהיתה עתידה התוכנית לעלות.

סיגל בלומנפלד: התוכנית מאוד מפורטת; היא אומרת האם הכול יהיה בגרביטציה, יהיה 50 אחוז בגרביטציה, האם יהיה מנהור, לא יהיה מנהור – כל השיקולים האלה יאושרו בוועדה.

סיגל בלומנפלד: אנחנו המלצנו כוועדה משנית, מה עדיף בעינינו – מנהור וגרביטציה מלאה.

סיגל בלומנפלד: זה לגבי הביוב.

דב חנין: אתם חושבים שזה הדבר העדיף כדי להתמודד עם קשיים מוכרים לנו היטב בתחום התחזוקה.

סיגל בלומנפלד: כן, אבל אני חייבת לסייג ולומר שזה משהו ראשוני ותקדימי; זה לא קיים.

סיגל בלומנפלד: אנחנו פה מנסים בכל מה שקשור לשאגור, אנחנו מקווים שעוד כמה שנים נגיד: עשינו נכון, אבל על סמך ההיסטוריה והידע שלנו צריך פה משהו שונה, ולכן אנחנו כן תומכים בגישה השונה הזאת בביוב.

דב חנין: טוב.

דב חנין: אנחנו אם כך רוצים להוציא מכתב למנהל רשות המים, לחזור ולהציג – אני מניח שאתם העברתם אליו את ההמלצה של אותה קבוצה בין-משרדית שעבדה על הנושא, לומר לו שלמרות שמדובר בדלתא מסוימת מבחינת עלויות, המשמעות הסביבתית והבריאותית של העניין היא כל כך גדולה, לא רק לתושבי האזור אלא לתושבי הגליל כולו, שנראה לנו שהכסף הזה הוא כסף שצריך להקצות אותו, ואנו מבקשים שהוא יתערב אישית בעניין, יבחן אותו, ויענה לנו תוך שבועיים ממועד מכתבנו מה עמדתה של רשות המים בעניין, ואם רשות המים אכן הולכת להקצות את מה שנדרש כדי לקדם את התוכנית בתחום הזה.

סיגל בלומנפלד: נושא הפסולת: פה הנושא יותר מורכב, כי אין לנו גוף סטטוטורי כמו תאגידי מים וביוב, שאנחנו מקווים שיצליחו.

סיגל בלומנפלד: קיוויתי שראשי הרשויות יגידו את זה ולא אני, כי זו אמירה קצת בעייתית - בפורום הירוק האחרון שעשינו ראשי הרשויות אמרו שהם מוכנים שהנושא הזה יילקח מהם בגלל אזלת ידם המתמשכת, שהמדינה תיקח את זה מהם.

סיגל בלומנפלד: זה לא משהו שאני כמדינה יכולה לומר.

סיגל בלומנפלד: אני יכולה להגיד שהמפגעים, כמו שכולנו יודעים, רבים ומתמשכים- -

דב חנין: אם המדינה תיקח את זה מהם, ברמת העיקרון, מיהו הגורם האופרטיבי שיטפל בזה?

סיגל בלומנפלד: יש שתי אופציות.

סיגל בלומנפלד: אופציה אחת, שהמדינה תיקח את זה לתקופה זמנית כדי להניע תהליך ולבנות שם איזה מנוע צמיחה, כמו שעשו לפני עשר שנים עם הפסולת הביתית, ואנחנו יודעים איך לעשות את זה ואיך לבנות את המנגנון לתקופה קצרה, לעשות את זה, להניע גלגלים וללכת, שזה, אגב, מה שהרשויות המקומיות מעדיפות, כי הן לא רוצות שננשל אותן מהתפקיד החשוב הזה.

דב חנין: התקופה הקצרה היא שנה?

סיגל בלומנפלד: לא. היא לפחות ארבע שנים.

סיגל בלומנפלד: כתבנו הכול בתוכנית.

סיגל בלומנפלד: האפשרות השנייה היא לבנות תאגיד פסולת, בדומה לתאגידי מים וביוב, בנושא פסולת.

סיגל בלומנפלד: אין את זה עדיין בשום מקום.

סיגל בלומנפלד: יכול להיות שתידרש לזה חקיקה, הצעת ממשלה – דרך ארוכה.

סיגל בלומנפלד: זה אומר, האם זה יהיה במקום מיוחד כמו שאגור, או נעשה את זה רוחבי, זה ללכת לדרך חדשה, שאני פה מייצגת יותר את דעת עצמי ומה ששמעתי מראשי הרשויות.

סיגל בלומנפלד: כמדינה זה נושא יותר מורכב.

סיגל בלומנפלד: צריך להחליט מה עושים.

סיגל בלומנפלד: המנכ"ל שלנו אישר אתמול – צריכה להיות ישיבה מסודרת עוד שבוע, שבה זה יוחלט, אבל בגלל לחץ הזמנים הוא מסר לי את זה אתמול, שהוא יקצה כסף לתוכנית מסודרת, שעלותה, כנראה, תהיה בין 50 ל-60 אלף שקל, מה המשרד מציע, הדרך הכי טובה לטפל בפסולת.

דב חנין: בכלל או באזור הזה ספציפית?

סיגל בלומנפלד: לא, רק לשאגור כתוכנית חירום, כי עמדת המשרד לגבי פסולת באשר היא ידועה, קבועה, מסודרת בתוכנית אב.

סיגל בלומנפלד: המקרה הזה שונה, בגלל שהפסולת נשרפת, לא מטופלת, וראשי הרשויות אומרים בעצמם: קחו את זה ממנו.

דב חנין: אנחנו כוועדה בהחלט תומכים באופציה הזו של התערבות חירום נקודתית לשאגור.

דב חנין: אני איני רוצה להמתין עוד שנים עם הסיפור הזה.

דב חנין: כפי שאמרת, השאלה הרוחבית היא שאלה שמצריכה דיון רציני, ודאי שינויי חקיקה, יש שיקולים לכאן ולכאן.

דב חנין: בינתיים התושבים באזור ימשיכו לסבול, ובלתי-אפשרי להמשיך עם המצב הזה.

דב חנין: הרשויות המקומיות כרגע, כפי שהן נמצאות – אני אומר את דעתי, זה כמובן לא מחייב אתכם – אבל ההתרשמות שלי מהמצב הכלכלי שלהם ומרמת היכולת שלהם להתגייס לפתרון העניין היא מאוד מצומצמת, ולכן אם לא תהיה התערבות חירום, אנחנו נישאר תקועים במקום.

דב חנין: לכן אני מאוד מברך על ההחלטה של מנכ"ל המשרד להגנת הסביבה להקצות כסף לתוכנית חירום כזו.

דב חנין: מה מסגרת הזמן שהתוכנית הזו תהיה מוכנה?

סיגל בלומנפלד: מכיוון שזה סכום קטן, לא נצטרך לצאת למכרז, זה יהיה משהו שאפשר לאשר אותו בזמן קצר.

סיגל בלומנפלד: בגלל שרוב הידע כבר קיים, אני מאמינה שלא יותר מחודש-חודשיים, אבל מה שחשוב פה להציף זה העובדה שכדי לבצע את מה שכנראה, יהיה כתוב בתוכנית, ואנחנו יודעים לאן נושבת הרוח, מדובר בהרבה כסף, כי הפתרון לא יהיה רק לתחזק את תחנות המעבר שנשרפות אלא לשנע את הפסולות לפתרונות קצה - מה שלא קורה, לנקות את האתרים שבוערים בקרבת בתי ספר וגני ילדים.

סיגל בלומנפלד: מדובר בהרבה כסף, ופה צריך איגום תקציבי מאוד משמעותי, ונוכל רק עוד כמה שנים לדעת אם באמת התגייסות החירום הזו, ואף פעם לא עשינו את זה בשום רשות, היא שונה, מיוחדת, ואם היא תישא פרי ולא קיבענו איזה דפוס בעייתי של התנהלות רשות.

דב חנין: הזמנו לדיון הזה נציג ממשרד האוצר?

דוד אזולאי: הזמנו, והם אמרו שאין להם שום ידע- -

דב חנין: שום ידע ושום עניין.

דב חנין: אני מבין שמשרד האוצר פשוט מוכן לתת את הכסף, אבל הם לא מתעניינים בשאלה, איך נוציא אותו.

דב חנין: אנחנו נוציא מכתב לשר האוצר.

דב חנין: אני חושב שהתנהלות משרד האוצר בפרשה הזו עוברת כל גבול.

דב חנין: כשאומרים לנו שאין להם עניין בדיון, אני באמת מתפלא, באילו דיונים יש להם עניין.

דב חנין: יש פה נושא, שנכון שמול תקציבי העתק של מדינת ישראל זה אולי מבחינתם כסף קטן, אבל מבחינת המשרד להגנת הסביבה זה כסף גדול, מבחינת התושבים שנמצאים שם באזור זה כסף גדול, ובכל הכבוד, שר האוצר לא יכול להמשיך ולהתנהל בצורה הזו.

דב חנין: לכן אנחנו נוציא מכתב לשר האוצר, נגיד לו שנעשית עבודה בתנאים מאוד לא פשוטים של גורמי הממשלה שנמצאים בשטח בהובלת מחוז הצפון של המשרד להגנת הסביבה.

דב חנין: אנחנו בהחלט מלאי הערכה לעבודה הזו שנעשית בתנאים לא פשוטים, אבל ודאי שהעבודה הזו תצריך משאבים, ולכן נציג משרד האוצר כדי שיהיה שותף בתהליך הזה כבר בשלב הזה, ולא יופתע כאשר נבוא אליו בדרישות, כי הן תגענה.

דב חנין: אנחנו צריכים כסף.

דב חנין: הכסף הזה הוא לא גדול, הוא קטן, אבל את הכסף הזה נצטרך, ומשרד האוצר יצטרך לתת את הכסף הזה.

דב חנין: אנחנו עומדים על כך שנציגי משרד האוצר יגיעו באופן קבוע להשתתף בישיבות הוועדה הזו, ו-וודאי להשתתף בהמשך ישיבות המעקב בנושא בקעת בית הכרם.

דב חנין: זה תחום שיש לו משמעות תקציבית מסוימת, ומשרד האוצר צריך להתגייס אליו.

דב חנין: בבקשה.

רון שני: הייתי רוצה להוסיף עוד דבר, שאפשר לעשות אותו הרבה יותר בקלות והרבה יותר מהר.

רון שני: סך הכול לפנות פסולת זה דבר יום-יומי.

רון שני: תוכניות שיעשו בחודשים הקרובים, כפי שתוארו כאן, אבל בשלב זה הפסולת עדיין נערמת יום-יום וגם נשרפת.

דב חנין: שזה ממש מסוכן.

רון שני: היו עשרות שריפות בחודש האחרון.

רון שני: בכל הרשויות האלה יש חשב מלווה, למיטב ידיעתי; ראשי מועצות נבחרים, שנבחרו בבחירות האחרונות, אבל חשב מלווה.

רון שני: אחד הדברים היותר פשוטים זה שמשרד הפנים ינחה את החשב המלווה להקצות את הסכומים הנדרשים לפחות לפינוי הפסולת הנוכחית.

רון שני: לא צריך לזה ועדות גדולות מדי והתארגנות מיוחדת מדי.

רון שני: פשוט לקחת קבלן, לשלם לו, ולפנות את הפסולת.

רון שני: אני יודע שבסדרי העדיפויות של הרשויות זה לא תמיד נמצא במקום הראשון בגלל הגירעונות שלהם והשיקולים האחרים, אבל מדברים פה על בריאות הציבור, על דבר שאם הוא לא נעשה יום-יום ושעה-שעה אז העכברים חוגגים והמחלות חוגגות, וזו פעולה שצריך לעשות מייד, לא לחכות.

רון שני: זו פעולה יחסית מאוד פשוטה של משרד הפנים, שיכול להנחות את החשבים המלווים להקצות את הסכומים, לפחות לעזרה הראשונה הנוכחית.

דב חנין: תודה.

דב חנין: בבקשה.

דליה טל: לעשות תוכניות בגרביטציה – אל"ף, זה יקר.

דליה טל: התכנון לוקח הרבה זמן והביצוע לוקח עוד יותר זמן, והיום יש איזשהו פתרון בשטח שהוא לא עובד.

דליה טל: יש תחנות שאיבה לכל אורך הנחל.

דליה טל: הוא לא עובד, בגלל שלא מתחזקים את תחנות השאיבה האלה.

דליה טל: אני ערכתי בירור, ומסתבר בסכום פעוט, פחות או יותר, של כמה עשרות-אלפי שקלים בחודש, אולי אפילו 20 אלף שקל בחודש, אפשר לתחזק את התחנות האלה ולתת לפחות את העזרה הראשונה, או למנוע את הזרימה הנוראית הזאת בנחל, לפחות עד השלב שכל הגרביטציה וכל המנהרות וכל התוכניות הגדולות והיפות האלה.

דב חנין: הן לא כל כך גדולות; אנחנו מדברים בסך הכול על תוכנית די קטנה.

דליה טל: אנחנו מדברים על תוכנית של 30 מיליון שקל, כלומר ייקח שנה לתכנן, שנתיים לחפור.

דליה טל: אבל כבר היום אפשר לגייס איזשהו כסף, סכום מאוד קטן, לתת אותו לאיזשהו קבלן – אני לא יודעת, לחייב את רשות המים לשלם את הכסף הזה, להשיג איזשהו כסף ממשרד האוצר, מהרשויות, אני לא יודעת מאיפה.

דליה טל: נראה לי מאוד פשוט הסכום הזה.

דליה טל: את תחנת השאיבה הזו שקיימת במקום פשוט לתפעל.

דליה טל: זה זועק לשמיים, הדבר הזה.

דליה טל: אנחנו מדברים כאן על להשיג 30 מיליון שקל - זה יפה, אבל 3,000 שקל נראה לי הרבה יותר פשוט.

דליה טל: אפילו 2,000 שקל לשלם לקבלן לחודש שיתחזק את תחנות השאיבה האלה – תעשו חשבון, כמה זה לשנה, לפחות עד היום שמסיימים להקים את תחנות השאיבה.

דב חנין: גברת בלומנפלד, את רוצה להתייחס?

סיגל בלומנפלד: אני חושבת שאת צודקת, כלומר לתחזק את תחנות השאיבה זה נכון, וזה אקמול לבינתיים.

סיגל בלומנפלד: עשינו את זה במשך שנתיים.

סיגל בלומנפלד: רשות המים – אני לא מייצגת אותם אלא את המשרד להגנת הסביבה, אבל הוציאו צו לתיקון מעוות, שילמו לקולחי משגב, החברה שמטפלת בביוב במשגב, ותחזקו את תחנות השאיבה, נדמה לי, במשך שנה, החזירו לרשות, ושוב תחנות השאיבה קרסו.

סיגל בלומנפלד: המטרה היא פה למצוא פתרון בר-קיימא, שיחזיק מים, ימשיך הרבה זמן, ולא לבזבז כל כך הרבה כספי ציבור על משהו שהוא פלסטר.

סיגל בלומנפלד: אני מבינה את מה שאת אומרת.

סיגל בלומנפלד: אני חושבת שהמדינה בזבזה כבר המון כספים על פתרונות ביניים.

דליה טל: זה לא פתרון ביניים; זה פתרון תחזוקתי פשוט.

דליה טל: זה אל"ף-בי"ת.

דב חנין: אין גורמים שיכולים לבצע את התחזוקה הזאת.

דליה טל: אני לא יודעת.

דליה טל: 2,000 שקל בחודש אין לרשות המים לתת- -

דב חנין: זה לא 2,000 שקל בחודש.

דב חנין: אני את הסיפור הזה מלווה שלוש שנים, וכל פעם נותנים קצת כסף לתחזוקת תחנות.

דב חנין: ואני בעד לתחזק תחנות, אבל המערכת – אני מזמין את גברתי לבוא לטיול הבא לגליל ולראות את הזוועה במו עיניך.

דב חנין: אי-אפשר.

דב חנין: זה לא פתרון לטווח ארוך.

דליה טל: עד ליום שיקימו את הפתרון הגרביטציוני הגדול- -

דב חנין: הוא הולך להיות בעתיד הקרוב, ואנחנו נלחץ על זה.

דב חנין: במקביל צריך שיהיו גם SOS-ים, אם יש צורך.

דב חנין: בבקשה.

חוסם עבדי: אני מנהל תחום תוכניות במינהל לפיתוח תשתיות ביוב, רשות המים.

חוסם עבדי: מצטער על האיחור.

חוסם עבדי: קודם כל, לא מדובר ב-2,000 שקלים אלא בהרבה כספים מעבר לזה.

חוסם עבדי: זה פתרון זמני, שהוא אמנם יפסיק חלקית את הזיהום, אבל זה לא יחזיק הרבה מעמד, ולאור כל הבעיות שהיו ברשויות – איחוד, פיצול, כן תאגיד, לא תאגיד – נוצר המצב בשטח.

חוסם עבדי: אנחנו במינהל, פיתוח תשתיות ביוב, אפילו לפני שהוקם תאגיד מהגליל, שנכנס בנעלי הרשויות היום, והוא אמור לטפל בדברים האלה, אפילו שלחנו מכתבים; היועץ המשפטי לממשלה לא אישר לעקוף את חוק התאגיד.

חוסם עבדי: ניסינו להחריג בדיוק לזה, ולא הצלחנו.

חוסם עבדי: נכון להיום יש תאגיד ששמו מי הגליל.

חוסם עבדי: התאגיד הזה אמון על כל מה שקשור בתשתיות המים והביוב.

חוסם עבדי: התאגיד בימים אלה, אמנם היתה בעיה משפטית שדחתה את הבעיה בעוד כמה חודשים, אבל היה דיון לפני יומיים בבית המשפט, וישב המנכ"ל.

חוסם עבדי: אנחנו לא חיכינו, הוצאנו כבר הזמנה לתכנון לאותו פתרון גרביטציוני, שלא בהכרח יהיה; אנחנו נקבל את התכנון הזה.

חוסם עבדי: נבדוק.

חוסם עבדי: אם זה יהיה בר-קיימא, נמליץ.

חוסם עבדי: נכון שמדובר בסכומים גדולים - 30 מיליון, יכול להיות שיותר, בטח נדע את זה כשיהיה לנו התכנון- -

דב חנין: מה לוחות הזמנים שאדוני רואה?

חוסם עבדי: בינתיים התוכניות נמצאות בעריכה, תכנון כללי, תוכנית האב, שאגב, אושרה אצלנו לפני ארבע שנים, ובגלל כל מה שהיה, זה נעצר.

חוסם עבדי: תוך שלושה-ארבעה חודשים אנחנו אמורים לקבל תוכנית כללית.

דב חנין: ממי?

חוסם עבדי: מהתאגיד, מי הגליל.

דב חנין: למה כל כך הרבה זמן?

חוסם עבדי: יש פה טכנולוגיה חדשה, שאין אותה באף מקום כמעט בארץ, שזה המנהור, שזה גרביטציה.

חוסם עבדי: זה משהו חדש.

חוסם עבדי: צריכים לעשות מדידות, כל הדברים שלוקחים זמן.

חוסם עבדי: בינתיים, אני חוזר למה שהיא אמרה לגבי בעיה נקודתית – יש צו לתיקון - - אמנם זה כלי שאנחנו מנסים לבצע פעולות חירום, לתת אקמול לבעיה הנקודתית, וכבר יש משרד שהתחיל לבדוק ולראות בשטח מהם הרכיבים שצריכים להחליף אותם במטרה להפסיק את הזיהום.

חוסם עבדי: אני מקווה שבתקופה הקרובה כבר נתחיל את הרצועה, אבל ללא קשר, במסגרת התוכניות שלנו, יש לנו תוכנית חדשה למתן סיוע של 80 אחוז.

חוסם עבדי: כבר עשינו מנה ראשונה של 40 מיליון שקל.

חוסם עבדי: במסגרת המנה השנייה, שאנחנו הולכים לתקצב, אני מקווה, בחודשיים הקרובים, אנחנו גם מתכוונים לתקצב את הפרויקט הזה.

חוסם עבדי: ברור שזה יהיה חלק מכל התוכנית, כי עדיין אין לנו התכנון הסופי, שאמור להסדיר את הכול, אבל פרויקט בסדר גודל כזה, ייקח לבצע אותו לפחות שנתיים.

חוסם עבדי: לכן אנחנו רוצים לטפל נקודתית בבעיה ולהשתדל להפסיק את הזיהום, אם כי אנו יודעים שזה משהו קטן, ובמקביל אנחנו מסתכלים קדימה, ואני מקווה שתוך ארבעה חודשים נקבל את התוכנית, ואז נקצה את התקציבים, שסביר להניח, שזה לא יבוצע בשנה, כי גם לבצע פרויקט בסדר גודל כזה, במיוחד שמדובר במשהו חדש ומנהור – לוקח את הזמן שלו.

חוסם עבדי: אני אופטימי.

דב חנין: אחרי דבריך אני נעשה דווקא פחות אופטימי.

סיגל בלומנפלד: יש לי רעיון שעולה ממש עכשיו – הרי יש הממונה על התאגידים, שיושב ברשות המים, ישראל עינב, שחבל שהוא לא נמצא בישיבות כאלה.

דב חנין: אגב, אני ארצה שהוא יגיע לישיבה הבאה, כי זו לא הישיבה האחרונה בתחום הזה.

דב חנין: אנא בקש ממר עינב גם להגיע, ונזמין אותו גם מהוועדה.

סיגל בלומנפלד: אני יודעת שבישיבה האחרונה, שהיתה לדורית ולי אצל ישראל עינב, הוא סיפר לנו על קרן מיוחדת, שעוקפת את המנגנון הרגיל – חוסם, תקן אותי אם אני טועה – של העברת כספים לתאגידים.

סיגל בלומנפלד: הם שומרים את זה למקרי חירום.

סיגל בלומנפלד: יכול להיות שכפי שדליה הציעה, אפשר כסף כזה של 100-150 אלף שקל לתקופה של שנה, לתחזק את תחנות השאיבה.

סיגל בלומנפלד: זה לא פתרון שהייתי מעלה, ובטח לא מה שהוועדה שישבה החליטה, אבל יכול להיות שזה יכול לתת פתרון לתקופה.

חוסם עבדי: הכוונה, למיטב הבנתי, זה לאותו צו.

סיגל בלומנפלד: לא.

חוסם עבדי: בנוסף, יש קרן שנקראת קרן השיקום, שישבה עד לפני כמה זמן במינהל המים, לפני שנכנסו לרשות.

חוסם עבדי: יש שם תקציבים.

חוסם עבדי: אני אבדוק את זה.

חוסם עבדי: אולי התקציבים שאנחנו מתכוונים לנצל- -

סיגל בלומנפלד: איך השם?

סיגל בלומנפלד: לא מספרים לנו את כל הדברים...

חוסם עבדי: קרן לשיקום תשתיות מים וביוב.

דב חנין: מי עומד בראש הקרן הזאת?

חוסם עבדי: רני פינצ'י.

דב חנין: אנחנו נפנה אליו במכתב מטעם הוועדה, להפעיל את הקרן הזו גם כדי לגייס את הכספים לטיפול המיידי, וגם לצורך הסיוע בטיפול האסטרטגי.

דב חנין: את הנקודה של הטווח הארוך אני מסכם כך: אני מבין שתוך כחודש תסיימו את העבודה שלכם בהיבט הזה של איזושהי המלצה על סיום התהליך שלכם, של המלצה על פתרון ביובי לטווח יותר ארוך.

דב חנין: נכון?

סיגל בלומנפלד: את ההמלצות שלנו בנושא הביוב סיימנו, וכרגע זה נמצא בשלב של הכנת תוכנית, שזה במגרש- -

דב חנין: שלב ראשון עברנו, אנחנו בשלב שני.

עזרא נשרי: צריך לעקוב אחרי יציאת התוכנית.

דב חנין: אני מבין שהתוכנית הזו תסתיים הכנתה מקסימום בעוד שלושה חודשים.

דב חנין: אז רשמנו את זה, שאנו מצפים שבעוד שלושה חודשים תהיה תוכנית.

חוסם עבדי: תוגש תוכנית, ואז יש ועדת שיפוט.

דב חנין: כמה זמן ייקח לוועדת שיפוט לעבוד?

חוסם עבדי: חודש ימים, גג.

דב חנין: שלושה חודשים – הכנת תוכנית, חודש – ועדת שיפוט, ואז יוצאים לדרך, לטווח הארוך.

דב חנין: לגבי הטווח המיידי, אנחנו פונים לקרן השיקום- -

חוסם עבדי: אני חבר בקרן הזו.

חוסם עבדי: אני אברר, אם יש לנו שם יתרה תקציבית לנושא הזה.

דב חנין: אנא בדוק ותחזיר לנו תשובה בכתב.

דב חנין: מר עבדי, אני מבקש ממך להגיע אישית למקום.

דב חנין: אני מגיע לאזור הזה מדי פעם, וכל פעם אני מתחלחל מחדש לראות את המצב של הביוב שם.

דב חנין: אני באמת לא מבין איך אנשים חיים שם.

עזרא נשרי: בסוף יתפוצצו.

דב חנין: נכון, ובצדק.

דב חנין: אני הייתי מסכים לחיות כך?

דב חנין: אתה היית מסכים?

דב חנין: אני בטוח שלא.

חוסם עבדי: אנחנו חיים ככה.

דב חנין: אל תסכים לחיות כך.

חוסם עבדי: הצלחנו לשנות את המצב, ואנחנו ממשיכים.

דב חנין: אנחנו הולכים לקראת חורף ועונת גשמים, ומניסיון בעבר, בכל פעם הבעיה שם מגיעה לרמה בלתי-אפשרית בעונת הגשמים.

דב חנין: במקום שתהיה ברכה, זו קללה.

דב חנין: אני מבקש שתגיע למקום, תראה מה קורה שם עם אותן תחנות שאיבה, מה צריך לעשות, ואם אתם צריכים להיות מעורבים בעניין, או אתם חושבים שגורם אחר צריך – אנא, עדכנו אותנו.

דב חנין: תגיע למקום, שלח לנו מכתב, ואני מבטיח לך שנעזור מצדנו.

חוסם עבדי: אנחנו בשטח, חיינו שם, באותו משרד.

חוסם עבדי: היה כבר בשטח, והוא מכין לתגובה המיידית, אילו רכיבים קרסו וצריך להחליף אותם במסגרת אותו צו.

חוסם עבדי: אנחנו מבצעים את זה.

חוסם עבדי: זה בביצוע.

חוסם עבדי: אני מקבל.

דב חנין: טוב.

דב חנין: נקודה אחרת ששייכת אליכם, המשרד להגנת הסביבה, עדיין בתחום הביוב, זה הנושא של כל המשחטות, שאני רואה את שרידיהן – לא יודע אם זה שרידיהן, לדעתי, זה קו ייצור שלם שנמצא במים; עופות, שרידי בשר, דם.

דב חנין: זה דברים שלא ייאמנו.

דב חנין: אין אכיפה כלפי אותן משחטות?

סיגל בלומנפלד: הסוגייה של השחיטה במגזר הערבי היא סוגייה שרק עליה אפשר לדבר יום שלם.

דב חנין: אני לא מדבר על הסוגייה הכללית אלא על משחטות גדולות, תעשייתיות, או אחת לפחות, שנמצאת באזור דיר אל אסאד.

סיגל בלומנפלד: אני לא בטוחה שהבעיה היא רק במשחטות הגדולות; הבעיה היא בשחיטה השחורה לקראת כל חג, ואז כל- -

דב חנין: פעם אחרונה שהייתי, לא היה שום חג.

דב חנין: תהיתי, אולי המצב הכלכלי של האוכלוסייה הערבית היום הוא כל כך טוב, ששוחטים בלי קשר לחגים.

סיגל בלומנפלד: חוסם, תקן אותי – הם שוחטים בבתים ולא רק באטליזים שמאושרים על-ידי השירותים הווטרינריים.

סיגל בלומנפלד: ביקשנו- -

דב חנין: שחיטה בבתים – אני אומר את זה כי אני לא מקבל את התשובה שלך בהיבט הזה; אני נגד שחיטה בבתים וזה שזה ילך לביוב, אבל מה שאני ראיתי זה לא שחיטה בבתים.

דב חנין: כשאתה רואה צינור ביוב שמזרים דם, כמה כבש אחד או שני כבשים – זה בא מחוסר אכיפה.

דב חנין: שכנעו אותי שאני טועה.

סיגל בלומנפלד: הנושא הזה כל כך מסובך.

סיגל בלומנפלד: עשינו סיעור מוחות במחוז, ניסינו להבין, ויש לנו אנשים במחוז שהם מהמגזר הערבי – הם אמרו: אנחנו לא שוחטים בבתים.

סיגל בלומנפלד: למה אני קוראת שחיטה שחורה – גם כשזה נעשה בבית עסק שהוא לא משחטה עם אישור, זה נקרא שחיטה שחורה, כי אין הפיקוח - ואני לא מכירה את כל הסוגייה, זה לא בטיפול המשרד – שבודק שזה מוכנס למקרר בזמן הנכון.

סיגל בלומנפלד: זה נעשה בכל אטליז, ששם אמורים רק לחתוך- -

דב חנין: האם את יכולה לבדוק אצלכם במשרד, ואני מבין שזה לא התחום שאת עוסקת בו.

דב חנין: אני לא בא בטענות; אני רק מבקש – האם את יכולה לבדוק ולתת לנו תשובה בכתב, מה קורה בתחום האכיפה, מתי נעשו הבקרות האחרונות באותן משחטות או משחטה.

סיגל בלומנפלד: אני יכולה לענות לך עכשיו.

סיגל בלומנפלד: במשחטות הגדולות של אחמד אבאח – אני מאמינה שלזה התכוונת - בדיר אל אסאד היה שימוע לפני כחודשיים.

סיגל בלומנפלד: הוא הגיע למשרד, הוא הגיש תוכנית לטיפול בשפכים שלו, קיבל ארכה לבצע את זה.

סיגל בלומנפלד: זה לא התחום שלי, ואני צריכה לבדוק אם הוא עמד בלוחות הזמנים, אבל האכיפה נעשית.

דב חנין: אני רוצה לקבל תשובה, מה לוחות הזמנים שאושרו לו.

סיגל בלומנפלד: במשחטה הזו?

דב חנין: כן.

דב חנין: אני רוצה לקבל בכתב, מתי המפגע הגדול הזה, שנקרא משחטות גדולות, ייפתר.

דב חנין: במקביל צריך לטפח באותן משחטות קטנות שגברתי מדברת עליהן.

סיגל בלומנפלד: עשרות במגזר הערבי.

סיגל בלומנפלד: אני חושבת שזו הבעיה האמיתית, אבל צריך לעשות דיון עם השירותים הווטרינריים שמכירים יותר את הסיפור, עם משרד החקלאות, משרד הבריאות.

סיגל בלומנפלד: צריך לבדוק את הסוגייה.

דב חנין: מי הגורם שמבצע אכיפה?

סיגל בלומנפלד: לדעתי, השירותים הווטרינריים.

דב חנין: השירותים הווטרינריים מבצעים אכיפה לעניין השחיטה.

דב חנין: לעניין הזרמה של דם וכל מיני תוצרים לביוב, זה לא השירותים הווטרינריים.

חוסם עבדי: הרשות המקומית, היום התאגיד, הוא שאחראי על איכות השפכים שנכנסת למערכת ויוצאת ממנה.

דב חנין: אבל התאגיד עושה את זה?

דב חנין: אני שמעתי שהם נולדו הרבה זמן, לידה קשה.

דב חנין: אנחנו צריכים לתת פתרון פה.

דב חנין: התאגיד נותן תשובה לעניין הזה?

חוסם עבדי: אמור לתת, ובחלק מהמקומות שהתאגידים- -

דב חנין: אנחנו נוציא מכתב לתאגיד.

דב חנין: אני רוצה לקבל תשובה לשאלה, מה הם עושים כדי לפקח על הנושא של זריקת תוצרים של משחטות לביוב.

דב חנין: כל זה בנושא הביוב.

דב חנין: למישהו יש משהו להוסיף בנושא?

דליה טל: אני הייתי במשרד להגנת הסביבה לפני שבועיים, ושאלתי מה קורה עם דבאח.

דליה טל: דיברתי שם עם אחראי תעשיות, והוא אמר שדבאח אמנם מתחזק את העסק שלו יפה מאוד.

דליה טל: הבעיה היא שמאחר שלאף אחד שם אין רשיון עסק, גם אין להם תנאים לרשיון עסק, כלומר המשרד להגנת הסביבה לא אוכף עליהם בעצם שום דבר.

סיגל בלומנפלד: אפשר לאכוף גם כשאין תנאים ואין רשיון.

דליה טל: זה מה שאני שמעתי.

דליה טל: הוא אמר: אני בדקתי אותם, הייתי שם בביקור, אבל אין לאף אחד שם רשיון, אנחנו לא אוכפים, אנחנו לא בודקים.

דליה טל: איך הם אמרו – הדבר הזה גדול עלינו יותר מדי.

דליה טל: אנחנו הולכים אמנם למפעלים גדולים, אז אולי אצל דבאח הם ביקרו, אבל אצל כל המשחטות הקטנות האלה – אף אחד לא מגיע אליהם בכלל, אף אחד, אין לו מושג מה קורה.

דליה טל: אומרים: אין לנו כוח אדם לטפל בהם, זה מה ששמעתי מהמשרד שלכם.

עזרא נשרי: אני מהקואליציה של העמותות לבקעת בית הכרם ומהפורום האזרחי.

עזרא נשרי: אני רוצה להדגיש נקודה, למרות שדיברתם על זה, אבל מהניסיון שלנו בסיבוב הקודם אני חושב שכדאי לרשום, שלבדוק ממש שתקציב עבר לחברת תכנון בנושא תוכנית הביוב, כלומר שזה יהיה המעקב – לדעת שהתקציב הגיע לחברה מסוימת של תכנון של נושא הביוב, ואז אנחנו יודעים- -

חוסם עבדי: התקציב הזה נמצא אצלנו, ויש לנו שני זכיינים שכבר החלו את המלאכה שלהם, והם מקבלים את התקציב ישירות מאתנו.

עזרא נשרי: לא דרך התאגיד?

חוסם עבדי: לא.

דב חנין: תודה.

דב חנין: הנושא של הפסולת, אנו ממתינים לתוכנית, שאני מבין שתהיה מוכנה בתוך חודש.

סיגל בלומנפלד: אני מאמינה שזה ייקח קצת יותר.

סיגל בלומנפלד: אנו צריכים לבחור חברה שתכין – אמרתי שלא יהיה בתהליך של מכרז- -

דב חנין: תוך 45 יום?

סיגל בלומנפלד: אני מקווה.

דב חנין: אם גברתי צריכה עוד שבוע, אני אתן לך כבר עכשיו.

סיגל בלומנפלד: נעדכן אותך.

דב חנין: לא. אני רוצה לקבל החלטה, מתי אנחנו מקבלים תוכנית מכם.

דב חנין: אם את צריכה 45 יום, תקבלי אותם.

סיגל בלומנפלד: טוב, אז 45 יום.

דב חנין: אני יודע שזה מכניס אתכם לעומס, אבל אין ברירה; אנחנו חייבים להתקדם בנושא הזה.

סיגל בלומנפלד: אנחנו התגייסנו לנושא של שאגור.

סיגל בלומנפלד: אנחנו מקדישים לזה המון זמן.

דב חנין: אני יודע.

דב חנין: אני רוצה לחזור ולברך את העמדה של המשרד להגנת הסביבה ובפרט את העמדה של מחוז הצפון, ותמסרי גם לגברת זיס את ההערכה שלי.

דב חנין: אני יודע שהמצב מורכב.

דב חנין: במה שצריך לעזור אנחנו נעזור כדי להזיז את העגלה הזו.

דב חנין: זה פשוט לא יכול להימשך, כי אי-אפשר שאזרחים במדינה במאה ה-21 יחיו כך עם פסולת שנשרפת וביוב ברחובות.

דב חנין: אז נקבל את התוכנית תוך 45 יום, ואז נקיים דיון מעקב נוסף, ונשמע איפה הדברים עומדים.

דב חנין: אני גם רוצה לברך על העובדה שאתם מתקדמים בתחום החינוך.

דב חנין: אנו לא עוסקים בזה בישיבה הזו, אבל זה בהחלט חלק מרכזי מהמהלך.

דב חנין: בבקשה.

עזרא נשרי: אני רוצה להדגיש נקודה נוספת בתור מי שגר במקום, שאנחנו רואים מצב שהמערכת הולכת ומידרדרת במהירות, וצריכים להיות מודעים גם לזה.

עזרא נשרי: כלומר המצב אינו במצב קבוע, אלא המצב בנושא הפסולת הולך ומידרדר במהירות מאוד גבוהה, ונאבד לגמרי את השליטה, לדעתי.

דב חנין: אדוני צודק לחלוטין.

דב חנין: אני מאוד מודה לכם.

דב חנין: תהיה ישיבת מעקב נוספת, ונוציא את המכתבים שסיכמנו.

דב חנין: כמובן, אם יש למישהו מכם עדכונים בין הישיבות, מאוד נשמח לקבלם.

דב חנין: תודה.

דב חנין: תודה רבה, הישיבה נעולה.